Naix el ‘Club de Lectura i Coques’, on es compartiran vesprades de literatura en valencià i tast de coques
23 de gener 2023

![](/media/1eubhbsc/m-club-de-lectura-i-coques.jpeg?width=600.84375&height=850)

El Gabinet de Promoció del Valencià junt a la regidoria de Biblioteques llança el nou ‘Club de Lectura i Coques’. L’objectiu és apropar la literatura en valencià d’una forma lúdica i al mateix temps, ampliar coneixements de rebosteria valenciana. La seua periodicitat serà mensual, alternant en principi, entre el Centre Cultural Mario Monreal i el Centre Cívic, encara que està obert a noves propostes de llocs.

En les sessions, que tindran una durada d’una hora i mitja a dues aproximadament, les persones assistents podran compartir idees i reflexions al voltant del llibre proposat o altres temes que puguen sorgir. En cadascuna sempre hi haurà una coordinadora que introduirà el llibre i guiarà el col·loqui. Les trobades es clouran proposant la següent lectura i explicant la recepta de la coca del dia, que és la peculiaritat del club i, per descomptat, tastant-la. Les coques s’elaboraran en els diferents forns de la ciutat per mostrar la varietat de rebosteria tradicional que tenim.

En la primera sessió, que es farà dimecres 25 de gener al Centre Cultural Mario Monreal, es lliurarà: un carnet, la recepta de la coca a tastar, la fitxa d’inscripció al Club, un document per prendre apunts de la lectura i una breu explicació de les coques valencianes. També un regal de benvinguda, que ens servirà de motiu per començar la conversa en valencià.

Així mateix, el Gabinet de Promoció del Valencià s’ha posat en contacte amb les llibreries del poble per demanar la seua col·laboració, alhora d’oferir els llibres proposats.

La regidora Maria Josep Soriano ha explicat: «**Volem acostar la literatura en valencià a persones lectores que potser no la tenen com a usual i donar veu a les altres que hi són apassionades d’ella. És una proposta flexible que anirà esdevenint amb les aportacions dels membres. S’enriquirà amb materials i activitats complementàries com una guia de lectura, la visita d’escriptors o la introducció d’altres elements de contextualització lúdica com ara música, jocs, decoració… També, vull agrair la gran col·laboració de la coordinació de Biblioteques en esta proposta i esperem una gran difusió per xarxes i de lectors a lectors**».

Les persones interessades hauran d’enviar un correu de confirmació a [mj.soriano@aytosagunto.es](mailto:mj.soriano@aytosagunto.es) per les limitacions d’espai.

*   [](http://www.facebook.com/sharer.php?u=https://aytosagunto.es/va/actualitat/naix-el-club-de-lectura-i-coques-on-es-compartiran-vesprades-de-literatura-en-valencia-i-tast-de-coques/ "Facebook")
*   [](http://twitter.com/share?url=https://aytosagunto.es/va/actualitat/naix-el-club-de-lectura-i-coques-on-es-compartiran-vesprades-de-literatura-en-valencia-i-tast-de-coques/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/naix-el-club-de-lectura-i-coques-on-es-compartiran-vesprades-de-literatura-en-valencia-i-tast-de-coques/ "Linked In")
*   [](mailto:?body=https://aytosagunto.es/va/actualitat/naix-el-club-de-lectura-i-coques-on-es-compartiran-vesprades-de-literatura-en-valencia-i-tast-de-coques/)